Milliy gvardiya xodimlari o‘z joniga qasd qilmoqchi bo‘lgan ikki fuqaroni qutqarib qoldi

“Qashqadaryo sohili” sayilgohida jamoat tartibini saqlash va fuqarolar xavfsizligini ta’minlashga safarbar etilgan Milliy gvardiya harbiy xizmatchilari va befarq bo‘lmagan fuqarolar Qarshi shahridagi Islom Karimov ko‘chasidan oqib o‘tuvchi Qashqadaryo daryosiga sakrab, o‘z joniga qasd qilmoqchi bo‘lgan fuqarolarning hayoti saqlab qoldi. Bu haqda Milliy gvardiya matbuot xizmati “Daryo” ma’lum qildi.

Birinchi holatda 1-fevral kuni soat 15:10 larda 18 yoshli fuqaro S.R. ko‘prikdan o‘zini tashlamoqchi bo‘lgan. O‘quvchi qiz xizmat vazifasini bajarayotgan Milliy gvardiya harbiy xizmatchilari D.Jakbarov va A.Qurbonov tomonidan o‘z vaqtida qutqarib qolinib, RSHTYOIM Qarshi filialiga yetkazilgan va tibbiy tekshiruv o‘tkazilganda unda hech qanday tan jarohatlari aniqlanmagan. Ma’lum bo‘lishicha, fuqaro S.R. oila a’zolari bilan o‘zaro ziddiyat tufayli shu ishga qo‘l urgan.
Ikkinchi holat esa 3-fevral kuni taxminan soat 14:50 larda daryo qirg‘og‘i oldida sodir bo‘lgan. 2000-yilda tug‘ilgan vaqtincha ishsiz fuqaro A.X. qo‘lida bo‘lgan shisha sinig‘ini o‘zining bo‘yin va qorin sohalariga sanchib olib, o‘zini daryoga tashlagan. Yuz bergan voqeani ko‘rgan Obodonlashtirish boshqarmasi ishchisi Sh.Mirzoyeva darhol shu hududda xizmat vazifasini bajarayotgan Milliy gvardiya harbiy xizmatchilari O.Rahmatov va A.Usmonovga xabar bergan.
Harbiy xizmatchilar zudlik bilan fuqaro A.X.ni suvdan qutqarib chiqib, unga birinchi tibbiy yordam ko‘rsatib, RSHTYOIM Qarshi filialiga yetkazgan. Tibbiyot xodimlari tomonidan fuqaro A.X ga tez tibbiy yordam ko‘rsatilib, jonlantirish bo‘limiga yotqizilgan. Hozirda uning ahvoli qoniqarli darajada. Mazkur holat yuzasidan Qarshi shahar prokuraturasi tomonidan surishtiruv ishlari boshlangan.